Illum il-Kummissjoni qed tipproponi aġġornament tas-Sistema ta' informazzjoni tal-Viża (VIS), il-bażi tad-dejta li fiha l-informazzjoni dwar persuni li japplikaw għall-viżi ta' Schengen, sabiex tirreaġixxi aħjar għall-isfidi migratorji u tas-sigurtà li qed jevolvu u sabiex ittejjeb il-ġestjoni tal-fruntieri esterni. Il-bidliet proposti se jippermettu għal aktar verifiki bir-reqqa tal-preċedenti personali tal-applikant għal viża; biex jingħalqu l-lakuni ta' informazzjoni dwar is-sigurtà permezz ta' skambju aħjar tal-informazzjoni bejn l-Istati Membri; u jiżguraw interoperabilità sħiħa ma' bażijiet tad-dejta oħra madwar l-UE. Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: “Ta' kull sena, miljuni ta' persuni li mhumiex ċittadini tal-UE jidħlu l-UE b'viża, jew għal soġġorn qasir jew għal perjodu itwal. Bl-aġġornament tas-Sistema ta' Informazzjoni dwar il-Viża, aħna se nneħħu l-lakuni fis-sistemi ta' informazzjoni tagħna u nagħtu lill-awtoritajiet tal-viża u lill-gwardji tal-fruntiera l-informazzjoni li għandhom bżonn biex jagħmlu xogħolhom sew. Kriminali u terroristi potenzjali ma għandhomx ikunu jistgħu jiġu fl-Ewropa mingħajr ma ħadd ma jkun jaf bihom. L-Ewropa mhijiex fortizza — iżda jeħtieġ li nkunu nafu min qed jaqsam il-fruntieri tagħna. Hija r-responsabilità tagħna li niżguraw is-sigurtà taċ-ċittadini Ewropej u li nibnu Ewropa li tipproteġihom waqt li ma tfixkilx il-mobilità ta' dawk li jivvjaġġaw lejn l-UE b'intenzjoni tajba.” Is-Sistema ta' Informazzjoni dwar il-Viża (VIS) hija bażi tad-dejta tal-UE li tgħaqqad lill-gwardji tal-fruntiera fuq il-fruntieri mal-konsulati tal-Istati Membri madwar id-dinja. Hija tipprovdi lill-awtoritajiet inkarigati mill-ħruġ tal-viża b'informazzjoni ewlenija dwar l-applikanti għal viżi ta' Schengen għal soġġorn qasir waqt li tippermetti lill-gwardji tal-fruntiera li jidentifikaw lill-vjaġġaturi li jistgħu jkunu ta' riskju għas-sigurtà. Il-proposta tal-lum testendi l-ambitu tal-VIS - notevolment billi żżid il-viża għal soġġorn twil u l-permessi ta' residenza fis-sistema - b'rispett sħiħ tar-regoli tal-protezzjoni tad-dejta, biex tiżgura li dawn l-awtoritajiet għandhom l-informazzjoni li jeħtieġu, meta jkollhom bżonnha. Il-proposta hija t-tieni pass tar-riforma tal-politika komuni dwar il-viża tal-UE u ssegwi l-emendi għall-kodiċi dwar il-Viżi, ippreżentat mill-Kummissjoni f'Marzu tal-2018. Intejbu is-sigurtà u nagħlqu l-lakuni fl-informazzjoni L-aġġornament propost għall-bażi ta' dejta tal-VIS se jsaħħaħ is-sigurtà interna u jtejjeb il-ġestjoni tal-fruntieri permezz tal-miżuri li ġejjin: Il-passi li jmiss eu-Lisa se tkun l-Aġenzija tal-UE responsabbli għall-iżvilupp u l-ġestjoni tal-aġġornament tal-bażi tad-dejta tal-VIS. Bħala l-aħħar element fir-riforma tal-politika dwar il-viżi tal-UE, il-Kummissjoni ssejjaħ lill-Parlament Ewropew u lill-Kunsill biex ilestu l-proċess leġiżlattiv malajr kemm jista' jkun biex jingħalqu kwalunkwe lakuni li fadal fl-informazzjoni u jkun iffaċilitat l-ivvjaġġar lejn l-UE għall-viżitaturi leġittimi. Sfond Il-politika komuni tal-UE dwar il-viża tiffaċilita l-ivvjaġġar lejn l-UE għal finijiet ta' turiżmu u negozju, u tikkontribwixxi għall-ekonomija u t-tkabbir tal-UE, u konnessjonijiet u djalogu interkulturali. Fl-2016 biss, inħarġu kważi 14-il miljun viża ta' Schengen għal żjarat ta' soġġorn qasir (ara l-aħħar statistika dwar il-viżi ta' Schengen). Minn meta daħlet fis-seħħ il-Kodiċi dwar il-Viżi fl-2010, l-ambjent li fih topera l-politika dwar il-viżi nbidel drastikament. Tul l-aħħar snin, l-UE kienet qed tħabbat wiċċha ma' sfidi ta' migrazzjoni u sigurtà ġodda. F'Settembru 2017, il-Kummissjoni ħabbret li se tippreżenta ideat dwar kif tista' tiġi mmodernizzata l-politika komuni tal-UE dwar il-viżi. Il-Kummissjoni kkonfermat li se tipproponi reviżjoni tal-Kodiċi dwar il-Viżi fil-Programm ta' Ħidma tagħha għall-2018 u għamlet dak li wegħdet f'Marzu tal-2018. Fl-istess ħin, l-UE qed taġġorna s-sistemi ta' informazzjoni tagħha għas-siġurtà u għall-ġestjoni tal-fruntieri sabiex tagħlaq il-lakuni fl-informazzjoni u ssaħħaħ is-sigurtà interna. Sussegwentament għall-Konklużjonijiet tal-Kunsill minn Ġunju 2017, f'Diċembru 2017il-Kummissjoni ppreżentat proposta biex is-sistemi ta' informazzjoni tal-UE jaħdmu flimkien b'mod aktar effiċjenti u intelliġenti. Il-proposta tal-lum taġġorna l-VIS u tifrex il-pedamenti biex is-sistema issir kompletament interoperabbli mal-bażijiet tad-dejta l-oħra tal-UE għall-ġestjoni tal-fruntieri u tal-migrazzjoni. Għal Aktar Informazzjoni Skeda informattiva - Naġġornaw is-Sistema ta' Informazzjoni dwar il-Viża (VIS) Skeda informattiva - Sistemi ta' Informazzjoni tal-UE Proposta għal Regolament ġdid dwar is-Sistema ta' Informazzjoni dwar il-Viża Stqarrija għall-istampa – Politika tal-UE dwar il-Viżi: Il-Kummissjoni tressaq proposti biex tagħmilha aktar b'saħħitha, aktar effiċjenti u aktar sikura Stqarrija għall-istampa - Unjoni tas-Sigurtà: Il-Kummissjoni telimina l-lakuni tal-informazzjoni biex tipproteġi aħjar liċ-ċittadini